1.

Vstavi se naslednji člen 18a: „Člen 18a Statistika sredstev in obveznosti DPFS NCB pripravijo in poročajo ločene agregirane statistične informacije o sredstvih in obveznostih DPFS v skladu z delom 15 Priloge III k tej smernici. Podatki se predložijo za naslednje tri podkategorije: (i) DPFS, ki izvajajo tradicionalno listinjenje; (ii) DPFS, ki izvajajo sintetično listinjenje; in (iii) druge DPFS. Za namene statistike DPFS se tradicionalno listinjenje nanaša na listinjenje, pri katerem se prenos tveganja doseže z ekonomskim prenosom listinjenih sredstev na DPFS. To se opravi s prenosom lastništva listinjenih sredstev z originatorja ali prek podudeležbe. Sintetično listinjenje se nanaša na listinjenje, kjer se prenos tveganja doseže z uporabo kreditnih izvedenih finančnih instrumentov, jamstev ali podobnih mehanizmov. Te zahteve pokrivajo podatke o neporavnanih zneskih ob koncu četrtletja, finančnih transakcijah in odpisih/delnih odpisih, ki se zagotovijo četrtletno. NCB lahko ECB predložijo zahtevane podatke o odpisih/delnih odpisih po najboljših prizadevanjih. NCB poročajo ECB podatke o neporavnanih zneskih DPFS, finančnih transakcijah in odpisih/delnih odpisih četrtletno do zaključka poslovanja na 28. delovni dan, ki sledi koncu četrtletja, na katero se podatki nanašajo. Za popravke četrtletnih podatkov veljajo naslednja splošna pravila: (a) med rednimi obdobji izdelave, tj. od 28. delovnega dne, ki sledi koncu referenčnega četrtletja, do dneva pred dnevom, ko se podatki diseminirajo nazaj NCB, lahko NCB popravijo podatke, ki se nanašajo na preteklo referenčno četrtletje; (b) izven rednih obdobij izdelave lahko NCB popravijo tudi podatke, ki se nanašajo na referenčna obdobja pred preteklim referenčnim četrtletjem, med drugim v primeru napak, prerazvrstitev ali izboljšanih postopkov poročanja; (c) popravki podatkov, ki se poročajo po Uredbi Evropske centralne banke (ES) št. 25/2009 (ECB/2008/32) (8), o posojilih, katerih originatorji in serviserji so MFI euroobmočja, se vključijo, kadar je to pomembno, v statistiko DPFS v skladu z odstavkoma a in b. Za izpolnjevanje zahtev za statistično poročanje, katerih so DPFS oproščene po členu 5(1)(c) Uredbe Evropske centralne banke (ES) št. 24/2009 (ECB/2008/30) (9), NCB po posvetovanju z ECB odločijo o najustreznejšem pristopu zbiranja podatkov o sredstvih in obveznostih DPFS, odvisno od organiziranosti zadevnih trgov in razpoložljivosti drugih statističnih, javnih ali nadzornih informacij v državi članici. Če NCB izpeljejo podatke o vrednostnih papirjih, ki jih izdajo in/ali imajo DPFS, iz CSDB ali druge baze vrednostnih papirjev oziroma če izpeljejo podatke o sredstvih in obveznostih DPFS iz drugih statističnih virov podatkov, javnih virov, kot so poročila pred prodajo ali poročila vlagateljev, ali iz nadzornih virov podatkov, se uporabljajo spodaj opisani standardi kakovosti podatkov. Kot je določeno v delu 15 Priloge III k tej smernici, obstaja razlika med sidrnimi serijami podatkov, za katere veljajo visoki standardi kakovosti, primerljivi s podatki, ki jih DPFS neposredno poročajo v skladu s Prilogo III k Uredbi (ES) št. 24/2009 (ECB/2008/30) in so naknadno preverljivi, kot je opisano v odstavku 9, in nesidrnimi serijami podatkov, ki se lahko ocenijo po manj strogih standardih kakovosti (10). Če NCB izpeljejo podatke o sredstvih in obveznostih DPFS iz nadzornih virov podatkov, NCB zagotovijo, da so ti viri zadostno usklajeni s statističnimi koncepti in opredelitvami v zahtevah za poročanje DPFS. Enako velja za podatke, ki se izpeljejo iz drugih statističnih virov podatkov. Če DPFS ne poročajo podatkov neposredno v skladu s členom 5(1)(c) Uredbe (ES) št. 24/2009 (ECB/2008/30), spremljajo kakovost podatkov NCB na podlagi informacij, ki so na voljo iz letnih računovodskih izkazov, kot je opisano v odstavku 9. Če navzkrižna preverjanja med četrtletno izpeljanimi podatki in letnimi računovodskimi izkazi kažejo, da visoki standardi kakovosti niso izpolnjeni, NCB sprejmejo potrebne ukrepe, s katerimi zagotovijo, da podatki izpolnjujejo zahtevane standarde kakovosti, vključno z možnostjo neposrednega zbiranja podatkov po Uredbi (ES) št. 24/2009 (ECB/2008/30). Če se podatki o neporavnanih zneskih in novih izdajah dolžniških vrednostnih papirjev, ki jih izdajajo DPFS, in/ali o vrednostnih papirjih, ki jih imajo DPFS, zberejo iz CSDB ali druge baze vrednostnih papirjev, NCB zagotovijo široko zajetje podatkov o dolžniških vrednostnih papirjih, ki jih izdajo DPFS, in/ali vrednostnih papirjih, ki jih imajo DPFS, ter redno spremljajo take podatke, kot je opisano v odstavku 10. Če kazalniki zajetja in kakovosti za zadevni sklop vrednostnih papirjev v CSDB ali drugi bazi vrednostnih papirjev kažejo, da visoki standardi kakovosti niso izpolnjeni, NCB sprejmejo potrebne ukrepe za izpolnitev zahtevanih standardov kakovosti, vključno z možnostjo neposrednega zbiranja podatkov po Uredbi (ES) št. 24/2009 (ECB/2008/30). NCB v skladu s členom 5 Uredbe (ES) št. 25/2009 (ECB/2008/32) zbirajo podatke o posojilih, ki jih kupijo DPFS ter katerih originatorji in serviserji so MFI euroobmočja, razčlenjenih po zapadlosti, sektorju in rezidenčnosti dolžnikov, kot je navedeno v delu 15 Priloge III k tej smernici. Če so originatorji olistinjenih posojil MFI, ki so rezident iste države kot DPFS, in če te domače MFI še naprej servisirajo olistinjena sredstva, lahko NCB pripravi ta del podatkov o portfelju posojil DPFS glede neporavnanih zneskov in finančnih transakcij na podlagi podatkov, zbranih od domačih MFI, kot je določeno v členu 5 Uredbe (ES) št. 25/2009 (ECB/2008/32), in ne na podlagi neposrednega zbiranja teh podatkov od DPFS. Če so originatorji olistinjenih posojil MFI, ki so rezidenti druge države članice euroobmočja, in če te MFI še naprej servisirajo olistinjena sredstva, si NCB izmenjujejo informacije, ki jih zberejo od teh MFI v skladu s členom 5 Uredbe (ES) št. 25/2009 (ECB/2008/32). Vsaka NCB zbira informacije v skladu s členom 5 Uredbe (ES) št. 25/2009 (ECB/2008/32) o posojilih, katerih originatorji in serviserji so domače MFI in ki so bila olistinjena z DPFS, ki je rezident druge države članice euroobmočja. Za namene izmenjave čezmejnih informacij vsaka NCB posreduje ECB informacije po členu 5 Uredbe (ES) št. 25/2009 (ECB/2008/32) o posojilih, katerih originatorji in serviserji so domače MFI, v skladu z delom 15 Priloge III k tej smernici. NCB poročajo ECB te podatke do 23. delovnega dne, ki sledi koncu četrtletja, na katero se podatki nanašajo. ECB zagotovi, skladno z veljavnimi pravnimi akti o varstvu zaupnih podatkov, tehnični portal za izmenjavo čezmejnih informacij. ECB porazdeli podatke zadevnim NCB na 24. delovni dan, ki sledi koncu četrtletja, na katero se podatki nanašajo. NCB, ki so vključene v izmenjavo podatkov za obstoječe primere listinjenja, razčistijo vsa odprta vprašanja in zadeve glede koordinacije dvostransko in si, če je potrebno, izmenjajo ustrezne informacije. Pri novem listinjenju lahko zadevne NCB od ECB zahtevajo, da deluje kot koordinator. Če NCB pripravijo podatke o sredstvih in obveznostih DPFS na podlagi informacij, zbranih neposredno od DPFS, in, kjer je primerno, na podlagi podatkov, ki jih poročajo MFI po Uredbi (ES) št. 25/2009 (ECB/2008/32), ter kadar NCB odobrijo DPFS odstopanja v skladu s členom 5(1)(b) Uredbe (ES) št. 24/2009 (ECB/2008/30), NCB pri pripravi četrtletnih podatkov o sredstvih in obveznostih DPFS, ki se poročajo ECB za neporavnane zneske, finančne transakcije in odpise/delne odpise, za vse DPFS izračunajo oceno celotne vrednosti do 100 % zajetja. Če NCB pripravijo podatke o sredstvih in obveznostih DPFS na podlagi drugih statističnih, javnih in/ali nadzornih virov, lahko taka priprava temelji na vzorcu DPFS, kolikor te DPFS predstavljajo najmanj 95 % skupnega neporavnanega zneska sredstev referenčne poročevalske populacije DPFS v zadevni državi članici, kakor je izkazana na seznamu DPFS. NCB pri pripravi četrtletnih podatkov o sredstvih in obveznostih DPFS, ki se poročajo ECB za neporavnane zneske, finančne transakcije in odpise/delne odpise, izračunajo oceno celotne vrednosti do 100 % zajetja. NCB predložijo ECB pojasnila, v katerih navedejo razloge za znatne popravke, pa tudi za vse popravke, narejene po členu 18a(3)(b) te smernice. NCB preveri kakovost četrtletnih podatkov, ki jih DPFS ali MFI ne poročajo neposredno v skladu s členom 5(3) Uredbe (ES) št. 24/2009 (ECB/2008/30), na podlagi informacij, ki so na voljo iz letnih računovodskih izkazov. Izid preverjanj kakovosti se posreduje ECB vsako leto do konca septembra ali v najkrajšem času po tem v skladu z veljavno nacionalno pravno prakso v državi članici, katere rezident je DPFS. Če se v skladu z odstavkom 5 kot vir podatkov za statistiko DPFS uporabi CSDB ali druga baza vrednostnih papirjev, NCB letno zagotovijo ECB kazalnike zajetja in kakovosti zadevnega sklopa vrednostnih papirjev v CSDB ali drugi bazi vrednostnih papirjev v skladu z metodologijo, ki se ločeno sporoči NCB. Zgornje informacije se ECB posredujejo vsako leto do konca februarja, pri čemer so referenca podatki ob koncu decembra prejšnjega leta.